BGHทุ่มเงิน83ล้านซื้อรพ.กรุงธน16%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — BGH ทุ่ม 83 ล้าน ซื้อหุ้น KDH จำนวน 2.52 ล้านหุ้น หรือ 16.8% จากผู้ถือหุ้นเดิม 
นพ.ปราเสริฐ ปราสาททองโอสถ กรรมการผู้อำนวยการใหญ่ บริษัท กรุงเทพดุสิตเวชการ (BGH) หรือโรงพยาบาลกรุงเทพ เปิดเผยว่า ที่ประชุมคณะกรรมการวาระพิเศษเมื่อวันที่ 7 พ.ค. 2553 ได้มีมติอนุมัติให้บริษัทลงทุนซื้อหุ้นสามัญบริษัท โรงพยาบาลกรุงธน (KDH) จำนวน 2.52 ล้านหุ้น หรือ 16.8% ของทุนที่ออกและเรียกชำระแล้ว ในราคาหุ้นละ 33 บาท ซึ่งคิดเป็นมูลค่ารวมทั้งสิ้น 83.25 ล้านบาท โดยใช้แหล่งเงินทุนภายในของกิจการในการซื้อหุ้นและชำระเป็นเงินสด 
ทั้งนี้ การเข้าซื้อหุ้นครั้งนี้เป็นการซื้อในส่วนของผู้ถือหุ้นเดิมของบริษัท โรงพยาบาลกรุงธน และไม่ถือเป็นบุคคลที่เกี่ยวโยงกันตามประกาศคณะกรรมการกำกับตลาดทุน 
อย่างไรก็ตาม โรงพยาบาลกรุงธนมีการเปิดให้บริการ 2 แห่ง คือ โรงพยาบาลกรุงธน 1 มีขนาด 150 เตียง และโรงพยาบาลกรุงธน 2 มีขนาด 100 เตียง 
สำหรับ KDH มีนายไศล สุขพันธ์โพธาราม ถือหุ้นใหญ่อันดับ 1 จำนวน 2.42 ล้านหุ้น หรือ 16.19% 
บริษัทหลักทรัพย์ (บล.) เกียรตินาคิน แนะนำซื้อ ประเมินมูลค่าเหมาะสมปีนี้ที่ 29 บาท คาดว่าไตรมาสแรกจะมีกำไรสุทธิ 665 ล้านบาท เพิ่มขึ้น 46% จากงวดเดียวกันของปีก่อน และเติบโต 62% จากไตรมาสก่อนหน้า โดยการเติบโตโดดเด่นเป็นผลของการใช้บริการเพิ่มขึ้นของลูกค้าชาวไทยและต่างประเทศ 
สำหรับทิศทางปีนี้ ผู้บริหาร BGH ยังคงเป้าหมายรายได้ปีนี้เติบโต 710% ขณะเดียวกันความได้เปรียบด้านที่ตั้งของ BGH และโรงพยาบาลเครือข่ายที่กระจายตัวตามภาคต่างๆ ทำให้ BGH มีศักยภาพในการเติบโตตามการฟื้นตัวของเศรษฐกิจ 
ขณะที่หุ้น BGH ปิด 25.20 บาท ลดลง 0.25 บาท